২০১৯-এ আন্তর্জাতিক ক্রিকেট
২০১৯ মৌসুমের আন্তর্জাতিক ক্রিকেট (ইংরেজি: International cricket in 2019) খেলা ও প্রতিযোগিতাসমূহ মে, ২০১৯ থেকে সেপ্টেম্বর, ২০১৯ তারিখ পর্যন্ত চলবে। এ সময়কালে ইংল্যান্ড এবং ওয়েলসে ২০১৯ সালের ক্রিকেট বিশ্বকাপের সময়সূচী নির্ধারণ করা হয়েছে। প্রতিযোগিতাটি ৩০ মে, ২০১৯ তারিখ থেকে শুরু হবে। এছাড়াও, এ সময়ে ১১টি টেস্ট খেলা, ৮২টি একদিনের আন্তর্জাতিক (ওডিআই) ও ৬৭টি টুয়েন্টি২০ আন্তর্জাতিক (টুয়েন্টি২০আই) খেলা হবে। এ মৌসুমের শুরুতে টেস্ট ক্রিকেট র‍্যাঙ্কিংয়ে ভারত, ওডিআই র‍্যাঙ্কিংয়ে ইংল্যান্ড এবং টুয়েন্টি২০ র‍্যাঙ্কিংয়ে পাকিস্তান শীর্ষস্থান দখল করে আছে। মহিলাদের র‍্যাঙ্কিংয়ে অস্ট্রেলিয়া দল ডব্লিউওডিআই ও ডব্লিউটি২০আইয়ে শীর্ষস্থানে রয়েছে। ২০১৯-২১ আইসিসি বিশ্ব টেস্ট চ্যাম্পিয়নশীপের উদ্বোধনী আসর এ মৌসুম থেকে শুরু হবার কথা রয়েছে। ২০১৯ সালের ক্রিকেট বিশ্বকাপের প্রতিযোগিতার পর জুলাই, ২০১৯ তারিখে ভারত ও ওয়েস্ট ইন্ডিজের মধ্য দিয়ে টেস্ট প্রতিযোগিতার সূত্রপাত ঘটবে।